[pic] | COMISIA COMUNITĂŢILOR EUROPENE |

Bruxelles, 19.9.2007

COM(2007) 538 final

RAPORTUL COMISIEI CĂTRE PARLAMENTUL EUROPEAN

privind monitorizarea deciziilor de descărcarea de gestiune pentru anul 2005(rezumat) – rezoluţiile Parlamentului European[SEC(2007) 1185]

CUPRINS

PREAMBUL 3

I - RĂSPUNSURILE COMISIEI LA RECOMANDĂRILE FĂCUTE DE PARLAMENTUL EUROPEAN ÎN REZOLUŢIA PRIVIND DESCĂRCAREA DE GESTIUNE PENTRU BUGETUL GENERAL 4

a) Aspecte orizontale 4

b) Aspecte sectoriale 6

c) Rapoarte speciale întocmite de Curtea de Conturi 9

II – DESCĂRCAREA DE GESTIUNE A PE PENTRU FED 9

III – RecomandĂri DIn rezoluŢiile privind diferitele agenŢii 10

PREAMBUL

Datorită constrângerilor legate de traduceri, raportul Comisiei privind monitorizarea descărcării de gestiune a Parlamentului European (PE) pentru exerciţiul financiar 2005[1] este publicat sub formă de rezumat în toate limbile oficiale ale UE. Răspunsurile complete ale Comisiei la fiecare recomandare specifică a Parlamentului sunt disponibile într-un document[2] de lucru al Comisiei care este publicat în engleză, franceză şi germană. Ambele rapoarte de monitorizare se referă la rezoluţiile adoptate de Parlamentul European la 24 aprilie 2007.

Fiecare capitol[3] al prezentului raport de sinteză cuprinde trimiteri la numerele relevante ale recomandării din documentul complet de lucru al Comisiei, menţionat mai sus. Aceste trimiteri vor ajuta cititorii să găsească în documentul de lucru toate recomandările (şi măsurile prevăzute sau care au fost deja luate de către Comisie) care se referă la un anumit capitol sau care prezintă un interes deosebit pentru aceştia.

Ambele rapoarte au fost întocmite în conformitate cu articolul 276 alineatul (3) din Tratatul CE şi articolul 180 litera (b) din Tratatul Euratom, precum şi cu articolul 119 alineatul (5) din regulamentul financiar FED şi cu alte dispoziţii similare din regulamentul ad-hoc financiar FED anterior, care prevăd că „Comisia depune toate eforturile pentru a da curs observaţiilor care însoţesc deciziile de descărcare şi celelalte observaţii ale Parlamentului European cu privire la executarea cheltuielilor, precum şi a comentariilor care însoţesc recomandările de descărcare adoptate de Consiliu. La cererea Parlamentului European sau a Consiliului, Comisia face un raport referitor la măsurile luate pe baza acestor observaţii şi comentarii şi, în special, cu privire la instrucţiunile date serviciilor însărcinate cu execuţia bugetară. Aceste rapoarte se transmit şi Curţii de Conturi”[4].

În deciziile privind descărcarea de gestiune pentru bugetul general, FED şi agenţii, Comisia a identificat un număr de 163 de recomandări adresate de Parlamentul European Comisiei. Comisia consideră că în ceea ce priveşte 52 dintre recomandări s-au luat măsurile necesare, deşi, în unele cazuri, rezultatele măsurilor trebuie examinate. Pentru alte 99 de recomandări, Comisia este de acord să ia măsurile recomandate de către Parlament. În sfârşit, Comisia nu poate accepta 12 recomandări şi, în consecinţă, nu va lua măsurile solicitate[5].

I - RĂSPUNSURILE COMISIEI LA RECOMANDĂRILE FĂCUTE DE PARLAMENTUL EUROPEAN ÎN REZOLUŢIA PRIVIND DESCĂRCAREA DE GESTIUNE PENTRU BUGETUL GENERAL

Un rezumat al răspunsurilor Comisiei la cererile specifice formulate de către Parlament în rezoluţiile acestuia privind descărcarea de gestiune pe anul 2005 este prezentat în cele ce urmează.

a) ASPECTE ORIZONTALE

Declaraţie de asigurare (documentul de lucru al Comisiei, punctele 1-7)

În ceea ce priveşte conturile, Comisia a corectat, pe cât posibil, erorile care au fost identificate de către Curte cu ocazia auditului efectuat de aceasta în 2005. Comisia a examinat, de asemenea, aceste erori şi cauzele lor în momentul planificării şi realizării închiderii conturilor din 2006, încercând să evite reapariţia acestora. În ceea ce priveşte rapoartele de pre-finanţare, contabilul Comisiei va prezenta autorităţii bugetare rapoarte semestriale referitoare la operaţiunile de pre-finanţare.

În gestiune repartizată, Comisia a solicitat statelor membre să se asigure că beneficiarii Fondurilor Structurale sunt conştienţi de controale şi de riscul de anulare a finanţării. Au fost elaborate orientări suplimentare privind informaţiile pe care statele membre vor trebui să le transmită Comisiei în legătură cu recuperările şi retragerile finanţării ca urmare a neregularităţilor şi au fost modificate dispoziţiile normative privind raportarea. Orientări privind încheierea programelor 2000-2006 au fost elaborate de către Comisie în august 2006. Au fost elaborate, de asemenea, orientări care explică bunele practici în controalele de gestiune de prim nivel şi în verificările efectuate de autorităţile de plată.

În cazul în care Comisia identifică deficienţe în sistemele naţionale de control ale cheltuielilor referitoare atât la măsurile agricole, cât şi la acţiunile structurale, aceasta fixează termene limită pentru îmbunătăţirile necesare şi, dacă măsurile nu sunt luate în mod prompt, poate suspenda plăţile sau aplica unele corecţii financiare. Aceste măsuri încurajează statele membre să-şi îmbunătăţească sistemele de control. În plus, Comisia a prezentat Consiliului o propunere de modificare a Regulamentului (CE) nr. 1290/2005 al Consiliului privind finanţarea politicii agricole comune (PAC), care cuprinde dispoziţii referitoare la un nou mecanism transparent şi eficient care să permită simplificarea în continuare a posibilităţii existente de a reduce sau suspenda plăţile faţă de un stat membru în cazul unor neregularităţi grave şi persistente în sistemele naţionale de control.

Declaraţii de gestiune naţionale (documentul de lucru al Comisiei, punctul 8)

Având în vedere structura guvernamentală şi structurile de gestiune diferite pentru fondurile UE în cadrul gestiunii repartizate a celor 27 de state membre, Comisia consideră că elaborarea unei declaraţii standard unice nu ar aduce beneficii semnificative. Cu toate acestea, Comisia va continua să sprijine astfel de iniţiative întreprinse de către administraţiile naţionale în conformitate cu regulamentul financiar revizuit [articolul 53, alineatul (3)] care prevede că, în ceea ce priveşte gestiunea repartizată, „statele membre prezintă un rezumat anual, elaborat la nivelul naţional corespunzător, al auditurilor şi declaraţiilor disponibile”. Declaraţiile model sunt cuprinse, de asemenea, în legislaţia sectorială relevantă.

Punctul 44 al AII (documentul de lucru al Comisiei, punctul 9)

Rapoartele anuale de activitate ale direcţiilor generale cuprind o evaluare a modului de funcţionare a sistemelor de gestiune şi control. În rapoartele direcţiilor generale care pun în aplicare fondurile în gestiunea repartizată, aceasta evaluare acoperă şi nivelul statelor membre.

Suspendarea plăţilor şi corecţii financiare (documentul de lucru al Comisiei, punctele 10-21)

În conformitate cu legislaţia, Comisia va continua practica sa de a suspenda plăţi şi impune corecţii financiare în cazul în care în statele membre se descoperă erori referitoare la deficienţe grave ale sistemului în programele care intră sub incidenţa gestiunii repartizate. În conformitate cu normele referitoare la fondurile structurale pentru perioada 2007-2013, un director general poate întrerupe plăţile pentru o program tip de maxim şase luni. De asemenea, Comisia a prezentat Consiliului o propunere de modificare a Regulamentului (CE) nr. 1290/2005 al Consiliului privind finanţarea politicii agricole comune (PAC) care cuprinde dispoziţii referitoare la un nou mecanism transparent şi eficient care să permită simplificarea în continuare a posibilităţii existente de a reduce sau suspenda plăţile faţă de un stat membru, în cazul unor neregularităţi grave şi persistente în sistemele naţionale de control. Conturile anuale 2006 ale CE cuprind deja informaţii privind corecţiile financiare făcute de către Comisie. Pentru anul 2007 se prevede că se vor adăuga informaţii suplimentare privind corecţiile financiare efectuate de către statele membre.

Sistemul de control intern al Comisiei (documentul de lucru al Comisiei, punctele 22-26)

Comisia a furnizat în iulie 2007 un tablou de bord intermediar, iar un raport final privind punerea în aplicare a planului de acţiune pentru instituirea unui cadru de control intern integrat este aşteptat la începutul anului 2008. Raportul final va examina, în primul rând, impactul diferitelor acţiuni asupra asigurării şi va prezenta concluzii privind consolidarea viitoare a cadrului de control intern integrat. Având în vedere că termenul pentru anumite acţiuni este sfârşitul lunii decembrie 2007, Comisia va solicita un termen limită pentru evaluarea şi sintetizarea rezultatelor diferitelor acţiuni şi, în consecinţă, raportul final nu va putea fi prezentat înainte de începutul anului 2008.

Răspundere politică şi răspundere administrativă la nivelul Comisiei (documentul de lucru al Comisiei, punctele 27-40)

În ceea ce priveşte rapoartele anuale de activitate, Comisia va continua să acţioneze în vederea armonizării modului de prezentare a sistemelor de gestiune şi de control intern şi mai bunei clarificări a consecinţelor rezervelor exprimate de către directorii generali. Da asemenea, va continua să elaboreze indicatori privind legalitatea, corectitudinea şi buna gestiune financiară pe „familii” de servicii. Prezentarea asigurării directorilor generali la nivelul diferitelor statelor membre este pusă deja în practică de către Comisie în cazurile în care rezervele se referă la controlul punctelor slabe în anumite state membre.

Prin adoptarea raportului de sinteză, Comisia îşi asumă răspunderea politică privind gestiunea realizată de directorii generali şi şefii săi de unităţi, pe baza asigurărilor şi rezervelor formulate de către aceştia în raportul lor anual de activitate. Un raport de sinteză, semnat de Secretarul General al Comisiei, în conformitate cu recomandarea Parlamentului European, nu ar creşte răspunderea Comisiei, pe cât ar crea confuzie şi o posibilă suprapunere a diferitelor sarcini şi responsabilităţi. Reforma Comisiei din 2000 a avut drept obiectiv garantarea faptului că ordonatorii de credite delegaţi sunt singurii răspunzători pentru executarea activităţilor lor. Împărţirea responsabilităţilor de gestiune între ordonatorii de credite delegaţi şi structura colegială nu poate fi compatibilă cu posibilitatea directorului general de a judeca fiabilitatea activităţii unei alte persoane.

Comisia va continua să pună în aplicare iniţiativa sa privind transparenţa. Aceasta a lansat deja o serie de iniţiative, cum ar fi publicarea informaţiilor privind beneficiarii subvenţiilor acordate de UE.

b) ASPECTE SECTORIALE

Venituri (documentul de lucru al Comisiei, punctele 41-42)

Rezervele privind elementele cuprinse în declaraţiile anuale privind TVA ale statelor membre sunt incluse de către Comisie în rapoartele de control ale acesteia. Comisia examinează în continuare împreună cu statele membre, atât în mod individual, cât şi în cadrul comitetului consultativ privind resursele proprii, modul în care acestea pot fi susţinute pentru a furniza mai rapid informaţiile de care Comisia are nevoie în vederea eliminării rezervelor.

În ceea ce priveşte resursele proprii VNB, Comisia va efectua o verificare mai directă a agregatelor naţionale selecţionate în timpul rundei 2007-2009 a misiunilor de verificare a VNB. În privinţa serviciilor de intermediere financiară măsurate indirect (SIFMI), Comisia va prezenta o propunere de includere a SIFMI repartizate în VNB, în vederea obţinerii de resurse proprii, atunci când va considera că toate statele membre pot pune în aplicare această ajustare într-un mod uniform. Acest lucru se aşteaptă a fi realizat în 2008.

Politică agricolă comună (documentul de lucru al Comisiei, punctele 43-45)

La fel ca şi Parlamentul European, Comisia salută recunoaşterea de către Curte a faptului că, în cazul în care este aplicat în mod corespunzător, sistemul integrat de administrare şi control (SIAC) constituie un sistem eficient de monitorizare în vederea reducerii riscului de eroare sau a cheltuielilor nejustificate în cadrul politicii agricole comune (PAC). Comisia face în continuare eforturi pentru a monitoriza aplicarea completă şi corectă a SIAC în toate statele membre. În cazul existenţei unor neregularităţi, Comisia va impune, fără ezitare, corecţii financiare.

Verificările ex-post sunt efectuate în temeiul Regulamentului (CEE) nr. 4045/89 care prevede un sistem de control ex-post complementar sistemelor sectoriale de plată anticipată pentru o serie de măsuri PAC. Acest sistem reprezintă un nivel suplimentar de control care asigură faptul că tranzacţiile au fost executate în conformitate cu normele sau, în caz contrar, permite recuperarea oricărei plăţi identificate ca fiind plătită în mod necorespunzător.

Comisia a luat măsuri pentru a remedia problemele identificate cu ocazia verificărilor referitoare la sectoarele de dezvoltare rurală şi de re-finanţare a exporturilor. Comisia a examinat, de asemenea, neregularităţile identificate în sectorul uleiului de măsline, iar procedurile de verificare a conturilor sunt în curs. Cea mai mare parte a producţiei de ulei de măsline a fost integrată în sistemul de plăţi unice. În consecinţă, ajutoarele nu mai sunt plătite în temeiul cantităţii produse, ci se bazează pe suprafaţă şi sunt controlate în cadrul SIAC. Acest lucru ar trebui să reducă în mod semnificativ orice risc de eroare.

Măsuri structurale (documentul de lucru al Comisiei, punctele 46-51)

Comisia ia toate măsurile recomandate de către Parlamentul European. Aceasta îşi îndeplineşte rolul de supraveghere continuă prin intermediul activităţii de audit, a activităţilor de coordonare şi a difuzării orientărilor şi a bunelor practici. În cazul în care identifică puncte slabe în sistemele statelor membre, Comisia face recomandări în vederea ameliorării acestora, iar, în cazurile grave, adoptă planuri privind luarea unor măsuri de remediere pe care le monitorizează îndeaproape. În cazul în care punctele slabe continuă să existe, Comisia va suspenda plăţile care revin programului sau statului membru vizat. În aprilie 2007, Comisia a suspendat plăţile FEDR pentru anumite programe din Anglia Comisia va analiza posibilitatea unor suspendări în alte situaţii, dacă este cazul. Pentru a rectifica cheltuielile anterioare care au fost afectate de neregularităţile sistemului, Comisia solicită statului membru să verifice aceste cheltuieli şi să realizeze corecţiile necesare.

Respectându-şi rolul de supraveghere, Comisia urmăreşte îmbunătăţirea sistemelor şi eficientizarea sistemului de control. Planul de acţiune pentru instituirea unui cadru de control intern integrat a impulsionat acest proces. Rapoartele anuale de activitate ale direcţiilor generale furnizează rezultatele evaluării făcute de către acestea privind eficacitatea sistemelor de control din diferite state membre pe baza vastei activităţii de audit a Comisiei, precizând cazurile în care bugetul comunitar este expus unor riscuri importante. În ceea ce priveşte statele membre şi programele faţă de care s-au înregistrat rezerve în declaraţiile anuale ale directorului general, precum şi pentru celelalte sisteme care prezintă neregularităţi grave, Comisia monitorizează îndeaproape punerea în aplicare a planurilor de acţiune aprobate.

Politici interne, inclusiv cercetarea (documentul de lucru al Comisiei, punctele 52-67)

Comisia împărtăşeşte pe deplin îngrijorarea exprimată de Parlament privind existenţa în continuare a problemelor identificate în anii anteriori. Aceasta continuă să îşi îmbunătăţească sistemele de control în contextul planului de acţiune pentru instituirea unui cadru de control intern integrat. În domeniul cercetării a fost introdusă o abordare multianuală pentru a atenua riscurile inerente rambursării costurilor supraestimate, inclusiv o creştere substanţială a numărului de audituri ex-post. În plus, au fost elaborate „proceduri convenite” pentru a furniza un set de proceduri obligatorii pentru certificatele referitoare la situaţiile financiare şi pentru certificatele privind metodologia descrisă în modelul acordului de subvenţionare în cadrul celui de-al şaptelea Program-cadru pentru cercetare (PC7). Se aşteaptă ca aceste acţiuni să ducă la o reducere a ratelor de eroare, prin intermediul unei mai bune preveniri, depistări şi rectificări.

În contextul PC7 s-au luat, de asemenea, măsuri pentru a simplifica normele privind rambursarea costurilor, inclusiv utilizarea sumelor forfetare pentru ţările partenere în materie de cooperare internaţională, în cadrul acordurilor de subvenţionare a acţiunilor indirecte. Cerinţele privind contabilizarea timpului folosit de cercetători sunt prevăzute, în mod clar, în termenii de referinţă ai certificatelor privind situaţiile financiare şi metodologia, anexaţi la acordul de subvenţionare, şi trebuie certificate de către auditori. Comisia a publicat în 2007, de asemenea, orientări pentru beneficiari.

În ceea ce priveşte agenţiile naţionale, deciziile de instituire a noii generaţii de programe în domeniile educaţiei, formării profesionale şi tineretului asigură un set cuprinzător de controale şi verificări privind respectarea procedurilor şi mecanismelor de control intern, pentru a garanta şi verifica corectitudinea şi legalitatea operaţiunilor, precum şi veridicitatea şi eligibilitatea activităţilor.

Răspunsurile detaliate ale Comisiei la recomandările Parlamentului European în domeniile specifice de activitate care intră sub incidenţa politicilor interne pot fi găsite în documentul de lucru anexat.

Acţiuni externe (documentul de lucru al Comisiei, punctele 68-80)

Comisia este conştientă de riscurile apărute la nivelul organizatoric al punerii în aplicare a proiectului şi a luat o serie de măsuri în ultimii ani pentru a atenua efectele potenţiale ale acestora. Acestea cuprind utilizarea şi îmbunătăţirea dispoziţiilor privind contractele standard. La începutul lui 2006, de exemplu, au fost revizuite modelele de contracte de subvenţionare şi de prestări de servicii care prevăd un preţ unitar. Acestea cuprind, în prezent, termeni de referinţă standard pentru auditorii care realizează verificările cheltuielilor care urmează să fie prezentate de către beneficiarii fondurilor comunitare înainte de efectuarea plăţilor finale. Aceşti noi termeni de referinţă au fost revizuiţi, astfel încât să consolideze verificarea conformităţii faţă de condiţiile contractului, inclusiv cele privind procedurile de achiziţii publice. Sistemul comun de informaţii RELEX (CRIS) al EuropeAid permite realizarea de analize relevante, inclusiv în funcţie de tipul organizaţiei care asigură punerea în aplicare sau de modul de gestiune. Sistemul este îmbunătăţit în mod constant, în funcţie de evoluţia nevoilor de gestiune.

Rezoluţia Parlamentului European din 2005 privind descărcarea de gestiune cuprinde, de asemenea, o serie de recomandări privind politica de dezvoltare şi relaţiile externe. Răspunsurile Comisiei la aceste recomandări pot fi găsite în documentul de lucru anexat, la punctele privind acţiunile externe şi Fondurile Europene de Dezvoltare.

Strategia de preaderare (documentul de lucru al Comisiei, punctele 81-84)

În conformitate cu recomandarea Parlamentului European, Comisia va continua să monitorizeze îndeaproape funcţionarea eficientă a sistemelor naţionale de monitorizare şi de control în ceea ce priveşte cheltuielile cu programele finanţate în cadrul strategiei de preaderare, în special în cadrul agenţiilor de plată SAPARD/IPARD. În plus, în momentul adoptării proiectelor comune împreună cu instituţiile internaţionale, Comisia ia în considerare, în mod special, expertiza şi valoarea adăugată pe care instituţiile respective sau Comisia le pot furniza, precum şi respectarea deplină a regulamentului financiar.

Cheltuieli administrative şi aspecte privind agenţiile (documentul de lucru al Comisiei, punctele 85-96 şi 150-163)

Comisia constată cu satisfacţie că auditurile Curţii nu au găsit nicio eroare semnificativă care să afecteze legalitatea şi corectitudinea cheltuielilor administrative. În ceea ce priveşte costurile de întreţinere a clădirilor sale, Comisia va pregăti un proiect de plan de renovare care va fi transmis Parlamentului European şi Consiliului. Comisia va examina, de asemenea, dacă a fost victima cartelului de pe piaţa ascensoarelor menţionat de Parlamentul European. În plus, Comisia confirmă faptul că pensiile de invaliditate sunt acordate şi prelungite numai pe motive medicale.

La 27 iunie, Comisia a adoptat rapoarte privind progresele realizate de Bulgaria şi România în ceea ce priveşte măsurile de acompaniere după aderare [COM(2007)377 şi COM(2007)378], inclusiv în domeniul reformei judiciare, luptei împotriva corupţiei şi crimei organizate, aceste rapoarte fiind transmise Consiliului şi Parlamentului European.

Parlamentul European a prezentat Comisiei un număr de recomandări privind agenţiile de reglementare, în rezoluţia privind descărcarea de gestiune pentru bugetul general, precum şi în rezoluţiile privind descărcarea de gestiune pentru diferitele agenţii[6].

Comisia împărtăşeşte îngrijorarea Parlamentului European privind buna guvernare şi o mai bună reglementare a agenţiilor. Aceasta consideră că adoptarea proiectului de acord inter-instituţional privind cadrul de funcţionare al agenţiilor europene de reglementare [COM(2005)59] poate să contribuie în mod semnificativ la aplicarea recomandărilor Parlamentului referitoare la chestiuni precum evaluarea impactului, analiza costuri-beneficii, evaluarea şi raportarea anuală. În consecinţă, Comisia speră ca Consiliul să poată face progrese suplimentare, în viitorul apropiat, în ceea ce priveşte această problemă importantă. Respectând pe deplin autonomia agenţiilor de reglementare, Comisia continuă, între timp, să le ofere orientări detaliate şi sprijin. Acordurile privind nivelul serviciilor, elaborate împreună cu numeroase agenţii de reglementare în 2006, în diferite domenii ale administraţiei şi formării profesionale[7], constituie un exemplu important în acest sens.

c) RAPOARTE SPECIALE ÎNTOCMITE DE CURTEA DE CONTURI

Parlamentul European a prezentat Comisiei recomandări privind zece rapoarte speciale publicate de Curtea de Conturi în 2005 şi 2006. Răspunsurile Comisiei la aceste recomandări pot fi găsite în documentul de lucru al Comisiei (punctele 97-131).

II – DESCĂRCA R EA DE GESTIUNE A PE PENTRU FED

Comisia a luat măsuri sau intenţionează să ia măsuri privind majoritatea problemelor ridicate de Parlamentul European referitoare la Fondurile Europene de Dezvoltare (FED). Informaţii detaliate sunt cuprinse în documentul de lucru al Comisiei (punctele 132-149), însă Comisia doreşte să sublinieze următoarele puncte:

Conturi

Comisia informează, în mod regulat, Parlamentul cu privire la modernizarea sistemului său contabil, inclusiv cu privire la platforma IT a conturilor Fondului European de Dezvoltare [a se vedea COM(2007)343 din 21.6.2007]. După migraţie, informaţii complete vor fi transmise Curţii de Conturi şi Parlamentului. Conturile anuale FED pentru 2005 şi 2006 au fost elaborate, în ciuda întârzierii migraţiei, în conformitate cu principiile contabilităţii bazate pe angajamente.

Sisteme de supraveghere şi de control

Principalele sisteme de monitorizare şi de control ale Comisiei au fost îmbunătăţite permanent în ultimii ani, printre altele pe baza recomandărilor făcute de către Curte. Calitatea verificărilor deja extensive efectuate la nivelul organizaţiilor de punere în aplicare a proiectelor a fost în continuare ameliorată, în special prin utilizarea şi îmbunătăţirea dispoziţiilor contractuale standard. Acestea cuprind, de exemplu, termeni de referinţă standard şi modele de raportare pentru auditorii externi, în vederea realizării de către aceştia a verificărilor cheltuielilor care urmează să fie prezentate de către beneficiarii fondurilor comunitare înainte de efectuarea plăţilor finale, în cazul contractelor de subvenţionare şi contractele de prestări de servicii care prevăd un preţ unitar. Aceşti termeni de referinţă au fost revizuiţi, astfel încât să consolideze verificarea conformităţii faţă de condiţiile contractului. În cazul în care este necesar, aceste acţiuni vor fi urmate de o revizuire a strategiei actuale de audit a EuropeAid.

Cooperare cu statele membre

Noul regulament financiar va contribui la intensificarea cooperării şi cofinanţării împreună cu statele membre şi va pune un accent sporit pe eficacitatea ajutorului. Comisia utilizează deja pe scară largă, în ceea ce priveşte punerea în aplicare a măsurilor sale, întreprinderi private care sunt selectate pe baza unor proceduri de licitaţie publică şi ale căror capacităţi tehnice şi financiare sunt verificate în timpul procesului de selecţie.

III – RECOMAND Ă RI DI N REZOLU Ţ IILE PRIVIND DIFERITELE AGEN Ţ II

Parlamentul European a prezentat Comisiei o serie de recomandări privind agenţiile de reglementare în rezoluţia privind descărcarea de gestiune pentru bugetul general, precum şi în rezoluţiile privind descărcarea de gestiune pentru diferitele agenţii. Un rezumat al răspunsurilor Comisiei la unele dintre aspectele orizontale privind agenţiile este prezentat mai sus, în secţiunea referitoare la bugetul general. Răspunsurile Comisiei la recomandările privind alte aspecte orizontale şi la recomandările care îi sunt adresate referitoare la diferitele agenţii pot fi găsite în documentul de lucru al Comisiei (punctele 87-93 şi 150-163).

* * *

[1] Descărcarea de gestiune pentru bugetul general pe anul 2005, descărcarea de gestiune pentru FED pe anul 2005, descărcarea de gestiune pentru agenţii pe anul 2005.

[2] Documentul de lucru al serviciilor Comisiei, anexa la raportul Comisiei către Parlamentul European privind monitorizarea deciziilor de descărcare de gestiune pe anul 2005.

[3] Atât prezentul raport de sinteză, cât şi documentul de lucru integral urmează structura rezoluţiilor care cuprind recomandările Parlamentului European.

[4] A se vedea, de asemenea, articolul 147 din regulamentul financiar aplicabil bugetului general.

[5] A se vedea recomandările 2, 8, 29, 33, 36, 68, 86, 107, 134, 153, 162 şi 163.

[6] Rezoluţia privind descărcarea de gestiune pentru bugetul general şi rezoluţiile privind descărcarea de gestiune pentru agenţiile individuale cuprind recomandări făcute Comisiei, atât privind aspectele orizontale referitoare la agenţii, cât şi privind aspectele specifice diferitelor agenţii. Răspunsurile Comisiei la aceste recomandări pot fi găsite la punctele 87-93 şi 150-163 din documentul de lucru.

[7] A se vedea, de asemenea, celelalte exemple menţionate la punctul 152 din documentul de lucru